Septembre
Mercredi 1er septembre
Tɔ́ ce ɖò azɔ̌ wà wɛ tɛgbɛ, bɔ nyɛ lɔ ɖò azɔ̌ wà wɛ.—Jaan 5:17.
Kpɔ́ndéwú e Jehovah kpo Jezu kpo zé ɖ’ayǐ, bo nɔ w’azɔ̌ syɛnsyɛn é xlɛ́ ɖɔ é kún ɖò dandan ɖɔ mǐ ni nɔ gbɔjɛ ó wɛ à? Ðebǔ ǎ. Nǔ nɔ cikɔ nú Jehovah gbeɖé ǎ, enɛ wu ɔ, é byɔ ɖɔ é ni gbɔjɛ ǎ. Biblu ɖɔ ɖɔ Jehovah dá jinukúnsin kpo ayikúngban kpo gudo é ɔ, é “ɖó azɔ̌ te bo gbɔjɛ.” (Tín. 31:17) Enɛ xlɛ́ ɖɔ Jehovah ɖó nǔ lɛ dídá te bo kpɔ́n ye b’ɛ jɛmɛ n’i. Jezu w’azɔ̌ syɛnsyɛn hwenu e é ɖò ayikúngban jí é có, é lɔ ka nɔ ba hwenu bo nɔ gbɔjɛ bo nɔ lɛ́ ɖu nǔ. (Mat. 14:13; Luk. 7:34) Biblu dó wusyɛn lanmɛ nú togun Mawu tɔn ɖɔ é ni nɔ w’azɔ̌. Mɛsɛntɔ́ tɔn lɛ ɖó na nɔ w’azɔ̌ syɛnsyɛn, ye na nyí fɔnlínnɔ ǎ. (Nǔx. 15:19) Vlafo a nɔ wà agbazazɔ́ ɖé dó kpé nukún dó xwédo towe wu. Ahwanvu Klisu tɔn lɛ bǐ ka ɖó na nɔ lɛ́ ɖ’alɔ ɖò wɛnɖagbe ɔ jijla mɛ. É ka lɛ́ byɔ ɖɔ mǐ ni gbɔjɛ ganji. w19.12 2 akpá. 2; 3 akpá. 4-5
Jeudi 2 septembre
Klisu ɖesunɔ jiya dó ta mǐtɔn mɛ, bo jó xlɛ̌ tɔn nyi ayǐ nú mǐ, bonu mǐ na zé afɔ dó afɔdo tɔn lɛ mɛ.—1 Pi. 2:21.
Nyi alɔ nú tan e kúnkplá awoví lɛ é kpikpi. Ðò ali enɛ nu ɔ, mǐ jló na wà nǔ Jezu ɖɔhun. Cobonu Jezu na wá ayikúngban jí ɔ, é ko nɔ gbɛ̀ ɖò jixwé, bo tuùn nǔ gegě dó Satáan kpo awoví lɛ kpo wu. É ɖò mɔ̌ có, é nɔ kpi tan nǔ e yɛ nyanya enɛ lɛ wà é tɔn ǎ. Jezu jló na nyí kúnnuɖetɔ́ Jehovah tɔn, é jló na jlá ajɔ̌ nú Satáan ǎ. Mǐ sixu wà nǔ Jezu ɖɔhun, bo na nɔ fúnfún tan e kúnkplá awoví lɛ é kpé ǎ. Mǐ ɖó na nɔ xlɛ́ gbɔn xó mǐtɔn lɛ gblamɛ ɖɔ “xó ɖagbeɖagbe ɖé ɖò akpa-kpa sɔ́ [mǐ] wɛ,” enɛ wɛ nyí nǔgbo ɔ sín xó. (Ðɛh. 45:2) Ma ɖi xɛsi nú yɛ nyanya lɛ ó. Ðò gbɛ̀ ɔ mɛ ɖò égbé ɔ, nǔ nyanya sixu jɛ dó mǐ wu. Mǐ sixu bló alitawoví, bɛ́ azɔn, alǒ kú ajijimɛ. Mǐ ka ɖó na lin ɖɔ nǔɖoyɛswímɛ lɛ wu wɛ nǔ enɛ lɛ sín ǎ. Biblu tinmɛ ɖɔ “hwenu kpo nǔmaɖónukún lɛ kpo” sixu wá nú mɛ ɖebǔ. (Nǔt. 9:11, nwt) Jehovah xlɛ́ ɖɔ emi ɖó hlɔnhlɔn hú awoví lɛ flaflá tɔn. w19.04 23-24 akpá. 13-14
Vendredi 3 septembre
Acɛkpikpa e tíìn lɛ ɔ, Mawu wɛ ɖó ye ayǐ.—Hlɔ. 13:1.
Mɛxo lɛ ka nɔ setónú nú tosɛ́n lɛ, bo nɔ ɖó xó ɖiɖó xá vǐ kpɛví sín gbè nú acɛkpikpa e ɖò tò nu lɛ é à? Ɛɛn. Ðò tò ɖěɖee mɛ è dó sɛ́n mɔ̌hun ɖè lɛ é ɔ, mɛxo lɛ nɔ tɛ́n kpɔ́n, bo nɔ nyi, lobo nɔ yì ɖó xó ɖiɖó xá vǐ kpɛví lɛ sín gbè nú ye. Sɛ́n mɔ̌hun lɛ gbà Mawu sín sɛ́n ɔ ǎ. (Mɛ. 5:28, 29) Enɛ wu ɔ, enyi mɛxo lɛ sè ɖɔ è dó xó ɖiɖó xá vǐ kpɛví sín hwɛ mɛɖé ɔ, ye nɔ yawǔ ba alixlɛ́mɛ alaxɔ tɔn dó lee ye na setónú nú sɛ́n ɖěɖee ɖɔ è ni ɖó gbè tɔn é gbɔn é wu. Mɛxo lɛ nɔ na ganjɛwu mɛ e jí nǔ ɔ jɛ dó lɛ é, mɛjitɔ́ yetɔn lɛ kpo mɛ ɖevo e mɔ nǔ jɛ ninɔmɛ ɔ wu lɛ é kpo ɖɔ ye vo bo sixu ɖɔ nǔ e jɛ é nú acɛkpikpa e ɖò tò nu lɛ é. Amɔ̌, nú xó ɔ ka kan mɛ e ɖò agun ɔ mɛ é ɖé, bo ko gbakpé xá ɔ mɛ ɔ ka lo? Klisanwun e ɖó gbè ɔ é ka ɖó na mɔ ɖɔ emi kɔn cí dó nyikɔ Mawu tɔn wu wɛ à? Eǒ! Nǔwanyidotɔ́ ɔ kɛɖɛ wɛ nyí mɛ e kɔn cí dó nyikɔ Mawu tɔn wu é. w19.05 10 akpá. 13-14
Samedi 4 septembre
Ðó nǔnywɛ gbɛ̀ elɔ tɔn ɔ, xlonɔxó wɛ é nyí ɖò Mawu nukɔn.—1 Kɔ. 3:19.
Biblu kplɔ́n mɛ ɖɔ asú kpo asì kpo ɖó na nɔ wlí yɛ̌yi nú yeɖée, bo na nɔ lɛ́ ɖó sísí nú akpá alɔwliwli tɔn yetɔn. É dó wusyɛn lanmɛ nú mɛ e wlí alɔ lɛ é ɖɔ ye ni tɛ́dó akpá e ye dó nú yeɖée é wu bǐ mlɛ́mlɛ́. É ɖɔ: “Sunnu na jó tɔ́ tɔn kpo nɔ tɔn kpo dó, bo na jɛ kpɔ́ xá asì tɔn, bɔ ye mɛ we lɛ na huzu ɖokpo géé.” (Bǐb. 2:24) Loɔ, mɛ ɖěɖee ɖò nǔnywɛ gbɛ̀ ɔ tɔn xwedó wɛ lɛ é nɔ sɔ́ linlin e gbɔn vo nú enɛ é ɖé ɖó ajo, bo nɔ ɖɔ ɖɔ mɛ e wlí alɔ lɛ é ɖokpo ɖokpo ɖó na sɔ́ ayi ɖó hudo éɖesunɔ tɔn lɛ jí. Wema e è wlán dó mɛɖée gbigbɛ́ wu é ɖé ɖɔ: “Ðò alɔwliwli ɖé lɛ hwenu ɔ, è ɖyɔ akpá e è ko ɖó aca bo nɔ dó ɖɔ ‘nú táan nabi e mǐ mɛ we lɛ na nɔ gbɛ̀ ɖó kpɔ́ xɔ’ é é, kpo akpádídó elɔ e ɖó dogbó nú alɔwliwli hugǎn, bo nyí ‘nú táan nabi e mǐ mɛ we lɛ na yí wǎn nú mǐɖée xɔ’ é é kpo.” Linlin yamakénúnǔ tɔn mɔ̌hun e è nɔ ɖó dó alɔwliwli wu é ko zɔ́n bɔ xwédo maxamaxa gbà, bɔ mɛ lɛ lɛ́ sè wuvɛ̌ ɖò lanmɛ bɔ è sixu jlɛ́ ǎ. É ɖò wɛn ɖɔ linlin sísí ma ɖó tɔn e gbɛ̀ ɔ nɔ ɖó dó alɔwliwli wu é nyí xlonɔnú. w19.05 23 akpá. 12
Dimanche 5 septembre
Mi ma nɔ wà nǔ lee gbɛ̀ ɔ nɔ wà gbɔn é ó.—Hlɔ. 12:2
Ado ɖò Pɔlu hu wɛ, ɖó é cí ɖɔ linlin masɔgbe kpo tamɛ-núkplɔnmɛ kpo e Satáan sín gbɛ̀ nɔ sɔ́ ɖ’ajo lɛ é ɖò nǔ wà dó Klisanwun ɖé lɛ wu wɛ ɖɔhun. (Efɛ. 4:17-19) Nǔ enɛ sixu xá mǐ mɛ ɖebǔ. Satáan e nyí mawu gbɛ̀ elɔ tɔn é ɖò biba wɛ vɛ́návɛ́ná bo na lɛkɔ nú mǐ sín Jehovah gudo, enɛ wu ɔ, é nɔ zán wlɛnwín gegě bá dó kpéwú. Nǔ e é nɔ zán lɛ é ɖokpo wɛ nyí jlǒ cejɛnnabi tɔn, alǒ jlǒ mɛɖée sísɔ́ sù tɔn mǐtɔn. É tlɛ sixu zán ɖé lɛ ɖò nǔ e kúnkplá fí e mǐ sù ɖè é, aca mǐtɔn kpo kplɔ́n e mǐ yí é kpo mɛ, bonu mǐ na lin nǔ lee é ba gbɔn é. Mǐ ka sixu hɔn ɖɔ nú nǔ ɖěɖee dó ɖɔ dò “ahohó” ɖɔhun ɖò linlin mǐtɔn mɛ lɛ é à? (2 Kɔ. 10:4) Ðǒ ayi lee Pɔlu na xósin ɔ gbɔn é wu: “Nǔ e è sɔ́ goyiyi dó glɔ́n ali na, bonu è ma tuùn Mawu ó lɛ bǐ ɔ, mǐ nɔ flí bǐ xwè; mǐ nɔ wlí linlin lɛ bǐ dó gan, bo na dɔn ye nú ye na setónú nú Klisu.” (2 Kɔ. 10:5) Nǔgbo ɔ, kpo alɔdó Jehovah tɔn kpo ɔ, mǐ sixu ɖu ɖò linlin masɔgbe lɛ jí. w19.06 8 akpá. 1-3
Lundi 6 septembre
Nyɛ ɔ, Mawu kpá ninɔ wɛ nyí ɖagbe nú nyɛ. Aklunɔ Mawu Mavɔmavɔ, hwi wɛ un dó ɖó bibɛtɛn.—Ðɛh. 73:28.
Hanna, Davidi kpo ɖɛhanwlantɔ́ ɖé kpo ɖò wuvɛ̌ syɛnsyɛn mɛ có, ye mɛ bǐ ka ba alɔdó Jehovah tɔn. Ye ɖɔ nǔ e ɖò ado hu nú ye wɛ lɛ é n’i gbɔn ɖɛ vívɛ́ xixo sɛ́dó è gblamɛ. Ye vo bo ɖɔ nǔ e wu ye ɖò linkpɔ́n mɛ sɔmɔ̌ é n’i. Ye nɔ ɖò fí e è nɔ sɛn Jehovah ɖè é yì wɛ. (1 Sam. 1:9, 10; Ðɛh. 55:23; 73:17; 122:1) Kpo wuvɛ̌sexámɛ kpo wɛ Jehovah wà nǔ xá ye mɛ ɖokpo ɖokpo. Ana wá ɖó fífá ayi mɛ tɔn. (1 Sam. 1:18) Davidi wlán ɖɔ: ‘Adǎn gegě nɔ gbò gbejinɔtɔ́, Jehovah ka nɔ hwlɛn ɛ sín bǐ mɛ.’ (Ðɛh. 34:20) Ðɛhanwlantɔ́ ɔ wá mɔ ɖɔ ‘ɖisí lɔ emitɔn ɖò alɔ Jehovah tɔn mɛ’ lobɔ é xlɛ́ ali emi kpodo wěɖexámɛ e wanyiyi kpé é kpo. (Ðɛh. 73:23, 24) Etɛ kpɔ́ndéwú enɛ lɛ ka kplɔ́n mǐ? Hweɖelɛnu ɔ, mǐ nɔ mɔ tagba syɛnsyɛn lɛ, bɔ ye nɔ ɖó linkpɔ́n nú mǐ. Amɔ̌, enyi mǐ nɔ lin tamɛ dó lee Jehovah d’alɔ mɛ ɖevo lɛ gbɔn é jí, bo nɔ ganjɛ wǔ tɔn gbɔn ɖɛxixo gblamɛ, lobo nɔ setónú n’i gbɔn nǔ e é byɔ mǐ lɛ é wiwa gblamɛ ɔ, mǐ sixu ɖu ɖ’eji.—Ðɛh. 143:1, 4-8. w19.06 17 akpá. 14-15
Mardi 7 septembre
Enyi é na bo byɔ ɖɔ mi na jiya ɖó mǐ ɖò nǔ jlɔjlɔ wà wɛ wu hǔn, nǔ nyɔ́ nú mi.—1 Pi. 3:14.
Ma nú nǔ e gbɛtɔ́ yayǎ nɔ ɖɔ lɛ é, alǒ wà lɛ é ɖě ni zɔ́n bonu Kúnnuɖetɔ́ Jehovah tɔn e a nyí é ni nɔ hu winnya nú we ó. (Micée 4:5) Lin tamɛ dó kpɔ́ndéwú e mɛsɛ́dó lɛ zé ɖ’ayǐ ɖò Jeluzalɛmu ɖò kú Jezu tɔn gudo tlolo é jí. Ye tuùn lě dò sinsɛngán Jwifu lɛ tɔn lɛ gbɛ́ wǎn nú ye sɔ́ é. (Mɛ. 5:17, 18, 27, 28) É ɖò mɔ̌ có, gbè bǐ gbè ɔ, ye nɔ ɖò tɛmpli mɛ yì wɛ, bo nɔ ɖè yeɖée xlɛ́ agbawungba ɖi ahwanvu Jezu tɔn. (Mɛ. 5:42) Ye lɔn nú xɛsi ɖu ɖò ye jí ǎ. Mǐ lɔ sixu ɖu ɖò xɛsi ɖi nú gbɛtɔ́ jí gbɔn mǐɖée ɖiɖexlɛ́ hwebǐnu ɖò agbawungba ɖɔ mǐ nyí Kúnnuɖetɔ́ Jehovah tɔn gblamɛ; mǐ na wà mɔ̌ ɖò azɔ̌ jí, ɖò wemaxɔmɛ kpo xá mǐtɔn mɛ kpo. (Mɛ. 4:29; Hlɔ. 1:16) Etɛwu mɛsɛ́dó lɛ ka j’awǎ? Ye tuùn nǔ e wu è gbɛ́ wǎn nú ye é, bo nɔ mɔ ɖɔ wǔjɔmɛ ɖé wɛ é nyí ɖɔ è ni dóya nú emi ɖó jlǒ Jehovah tɔn wiwa wu. (Luk. 6:23; Mɛ. 5:41; 1 Pi. 2:19-21) Enyi mǐ mɔ nǔ jɛ mɛ ɖɔ è gbɛ́ wǎn nú mǐ ɖó mǐ ɖò nǔ jlɔjlɔ wà wɛ wu ɔ, mǐ na lɔn gbeɖé bonu xɛsiɖiɖi nú gbɛtɔ́ na wà nǔ dó mǐ wu ǎ. w19.07 7 akpá. 19-20
Mercredi 8 septembre
Ðò sɛ́n mǐtɔn mɛ ɔ, è hɛn ɔ, è na wà ɖagbe gbɔjɛzángbe.—Mat. 12:12.
Jezu kpo Jwifu e nyí ahwanvu tɔn lɛ é kpo nyi Gbɔjɛzánsɛ́n ɔ, ɖó ye ɖò Mɔyizisɛ́n ɔ glɔ́ wutu. Amɔ̌, Jezu xlɛ́ gbɔn xó kpo nǔwiwa kpo mɛ ɖɔ è ɖó na nɔ jlɛ̌ jí dó nyi Gbɔjɛzánsɛ́n ɔ, ɖɔ è sixu wà xomɛnyínyɔ́ sín nǔ lɛ bo lɛ́ d’alɔ mɛ ɖò azǎn enɛ gbè. (Mat. 12:9-11) É mɔ xomɛnyínyɔ́ kpo alɔdidó mɛ kpo sín nǔ lɛ wiwa dó mɔ Gbɔjɛzánsɛ́n ɔ gbigba ǎ. Nǔwiwa Jezu tɔn lɛ xlɛ́ nǔ e ɖò taji ɖò Gbɔjɛzángbe é. Ðó togun Mawu tɔn nɔ gbɔjɛ bo nɔ jó azɔ̌ e ye nɔ wà lɛ é dó wutu ɔ, ye nɔ kpéwú bo nɔ sɔ́ ayi ɖó gbigbɔ sín nǔ lɛ jí. Jezu sù ɖò xwédo e nɔ zán Gbɔjɛzán ɔ dó wà nǔ gbigbɔ tɔn lɛ é ɖé mɛ. Enɛ tɔ́n ɖò nǔ e mǐ xà bɔ Jezu nɔ wà hwenu e é ɖò jɔtɛn tɔn ɖò Nazalɛti é mɛ: “É yì kplɔ́ngbasá gbɔjɛzán Jwifu lɛ tɔn gbè, lee é ko nɔ bló gbɔn é. É site bo ja Mawuxó xà gbé.” (Luk. 4:15-19) Ahwanvu tɔn lɛ ɖesu nɔ ɖó sísí nú Gbɔjɛzánsɛ́n ɔ sɔmɔ̌ b’ɛ sín enɛ wu bɔ ye jó nǔsisɔ nú cyɔ Jezu tɔn dó kaka jɛ vivɔnu Gbɔjɛzán ɔ tɔn.—Luk. 23:55, 56. w19.12 4 akpá. 10
Jeudi 9 septembre
Mi ɖò nukún ɖó nǔɖe wɛ ǎ.—Efɛ. 2:12.
Klisanwun wɛnjlatɔ́ lɛ bǐ wɛ nɔ d’alɔ bɔ è nɔ mɔ gbɛtɔ́ ayijlɔjlɔnɔ lɛ. Mǐ sixu jlɛ́ azɔ̌ enɛ dó vǐ e bú é ɖé biba wu. Ðò ali tɛ nu? Lin tamɛ dó sunnuví e ɖó xwè atɔn bo bú é ɖé jí. Gbɛtɔ́ 500 mɔ̌ wɛ d’alɔ bonu è na mɔ ɛ. Nukɔnmɛ ɔ, mɛɖéezejotɔ́ ɖé wá mɔ vǐ ɔ ɖò agbadégle ɖé mɛ, ɖò ganxixo 20 mɔ̌ gudo. Mɛɖéezejotɔ́ ɔ gbɛ́ ɖɔ è ma xɔ susu nú emi nú mɔ e emi mɔ vǐ ɔ é ó. É ɖɔ: “Gbɛtɔ́ kanweko mɔ̌kpan wɛ d’alɔ bɔ è mɔ ɛ.” Gbɛtɔ́ gegě cí vǐ enɛ e bú é ɖɔhun. Ye ɖó nukúnɖiɖó ɖě ǎ, enɛ wu ɔ, ye ɖó hudo alɔdó tɔn. Mǐ mɛ livi tantɔn jɛji wɛ ɖò azɔ̌ wà ɖó kpɔ́ wɛ bonu è na mɔ mɛ enɛ lɛ. Bɔya hwiɖesunɔ ko mɔ mɛɖé b’ɛ jló na kplɔ́n Biblu ǎ. É ɖò mɔ̌ có, wɛnjlatɔ́ ɖevo ɖěɖee ɖò azɔ̌ wà wɛ ɖò fí ɖokpo ɔ xá we lɛ é sixu ko mɔ mɛ e jló na kplɔ́n nǔgbo e ɖò Xó Mawu tɔn mɛ é é ɖé. Enyi nɔví sunnu ɖé alǒ nɔví nyɔnu ɖé mɔ mɛɖé bɔ é wá huzu ahwanvu Klisu tɔn ɔ, mɛ e d’alɔ bɔ è mɔ ɛ lɛ é bǐ ɖó hwɛjijɔ ɖagbe bo na j’awǎ. w19.07 16-17 akpá. 9-10
Vendredi 10 septembre
Un ɖò wezun jí xwè nǔ e ba wɛ un ɖè ɔ kɔn.—Fili. 3:14.
Mɛsɛ́dó Pɔlu flín Klisanwun e ɖò Filipu lɛ é ɖɔ ye ɖó na kpò ɖò didɛ ɖò wezun ɔ nu wɛ. Sín hwenu e è ɖó agun ɔ ayǐ é wɛ è jɛ ya dó nú nɔví lɛ jí. Pɔlu kpo Silasi kpo setónú nú xó e Jehovah ɖɔ bo ɖɔ “wǎ Masedwani” é, lobo yì Filipu ɖò xwè 50 H.M. tɔn; hwenɛnu wɛ tagba lɛ bɛ́. (Mɛ. 16:9) Ye mɔ nyɔnu ɖé ɖò finɛ b’ɛ nɔ nyí Lidíi bɔ “é ɖò tó ɖó [ye] wɛ, bɔ Aklunɔ hun ayi tɔn” lobɔ é sè wɛnɖagbe ɔ. (Mɛ. 16:14) É na nɔ zaan é ɔ, é kpo xwédo tɔn kpo bló baptɛm. Amɔ̌, Awoví jɛ tagba dó nú ye jí. Tò ɔ mɛ nu lɛ dɔn Pɔlu kpo Silasi kpo yì acɛkpatɔ́ lɛ nukɔn, bo dóhwɛ agɔ ye ɖɔ ye ɖò tò ɔ dɔn fún lɛ̌n wɛ. Wǎgbɔ tɔn ɔ, è xò Pɔlu kpo Silasi kpo, bo wlí ye dó ganmɛ, lobo wá dó sɛ́n nú ye ɖɔ ye ni gosin toxo ɔ mɛ. (Mɛ. 16:16-40) Awakanmɛ ka kú ye wɛ à? Gbeɖé ǎ! Bɔ nɔví ɖěɖee ɖò agun yɔyɔ̌ ɔ mɛ lɛ é ka lo? É jɛxa ɖɔ è ni kpa ye ɖó ye lɔ dɛ. É ɖò wɛn ɖɔ kpɔ́ndéwú ɖagbe Pɔlu kpo Silasi kpo tɔn dó wusyɛn lanmɛ nú ye tawun. w19.08 2 akpá. 1-2
Samedi 11 septembre
Sínsɛ́n nǔjlɔjlɔwiwa tɔn . . . ni . . . gɔ́ mi mɛ.—Fili. 1:11, nwt.
É ɖò wɛn ɖɔ wǎn yí nú Jehovah kpo mɛ lɛ kpo ɖò “sínsɛ́n nǔjlɔjlɔwiwa tɔn” enɛ mɛ. Enɛ lɛ́ byɔ ɖɔ mǐ ni ɖɔ xó dó nǔ e mǐ ɖi nú Jezu é kpo nukúnɖiɖó jiwǔ mǐtɔn kpo wu nú mɛ ɖevo lɛ. Enyi mǐ nɔ ɖ’alɔ ɖò azɔ̌ e ɖò taji hugǎn é mɛ kpo kanɖodónǔwu kpo ɔ, mǐ nɔ na “sínsɛ́n nǔjlɔjlɔwiwa tɔn.” (Mat. 28:18-20) Ðò ninɔmɛ lɛ bǐ mɛ ɔ, mǐ sixu kɔ́n sunví ɖɔhun. Hweɖelɛnu ɔ, nǔ e sixu ko glɔ́n ali nú mǐ bɔ mǐ ma na ɖekúnnu ǎ é sixu huzu ali e hun nú mǐ é ɖé. Ði kpɔ́ndéwú ɔ, hwenu e Pɔlu wlán wema sɛ́dó Filipunu lɛ é ɔ, xwé ɖé gbè wɛ è sú i dó ɖò Hlɔma. Amɔ̌, é ɖò ganmɛ có, é gɔn kúnnu ɖè nú gantɔ́cɔ́tɔ́ lɛ kpo mɛ e nɔ wá ba ɛ kpɔ́n lɛ é kpo ǎ. Pɔlu ɖekúnnu kpo kanɖodónǔwu kpo ɖò ninɔmɛ enɛ lɛ mɛ, bɔ enɛ na jiɖiɖe kpo akɔ́nkpinkpan kpo nɔví lɛ bɔ ye “nɔ ɖò Mawuxó jlá d’eji wɛ ma ɖi xɛsi.”—Fili. 1:12-14; 4:22. w19.08 12 akpá. 15-16
Dimanche 12 septembre
Hǔn mi bo hwíhwɛ́ miɖée dó Mawu sín alɔ hlɔnhlɔnnɔ ɔ glɔ́, bonu é na sɔ́ mi sù hwenu e é ɖó dó é.—1 Pi. 5:6.
Hwɛjijɔ taji hugǎn e wu mǐ na sɔnǔ nú mɛɖéesɔ́hwe é wɛ nyí ɖɔ é nɔ nyɔ́ Jehovah nukúnmɛ. Mɛsɛ́dó Piyɛ́ɛ xlɛ́ enɛ nyi wɛn hwenu e é wlán nǔ ɖò tɛ́si mǐtɔn égbé tɔn ɔ mɛ lɛ é. Wema “Viens, suis-moi,” wemata 3 akpáxwé 23gɔ́ ɔ tinmɛ nǔ e Piyɛ́ɛ ɖɔ é bo ɖɔ: “Goyiyi cí aɖǐvɛ́ ɖɔhun. Lee é nɔ wà nǔ gbɔn é sixu hɛn nǔ gblé tawun. Jijɔ ɖé wɛ bo sixu zɔ́n bɔ mɛ e ɖó nǔwukpíkpé tawun é ɖé sɔ́ na nyɔ́ zán nú Mawu ǎ. Ðò alɔ ɖevo mɛ ɔ, mɛɖéesɔ́hwe sixu zɔ́n bɔ mɛ e ma hwɛ́n nǔɖe ǎ é na nyɔ́ zán nú Jehovah tawun. . . . Kpo xomɛhunhun kpo wɛ [é] na d’ajɔ we ɖó mɛɖéesɔ́hwe towe wu.” Nǔgbo ɔ, nǔ ɖagbe hugǎn e mǐ sixu wà é wɛ nyí ɖɔ mǐ na hɛn xomɛ Jehovah tɔn hun. (Nǔx. 23:15) Gbɔn vo nú xomɛ Jehovah tɔn hinhɛn hun ɔ, mɛɖéesɔ́hwe nɔ lɛ́ zɔ́n bɔ mǐ nɔ mɔ nyɔna gegě. Mɛɖéesɔ́hwe nɔ zɔ́n bɔ mɛ ɖevo lɛ nɔ sɛkpɔ́ mǐ. Bo na dó mɔ nukúnnú jɛ mɛ hǔn, sɔ́ hwiɖée dó tɛn mɛ ɖevo lɛ tɔn mɛ.—Mat. 7:12. w19.09 4 akpá. 8-9
Lundi 13 septembre
[Jehovah] gbɛ́ wǎn nú gbɛtɔ́ e nɔ yí gò lɛ.—Nǔx. 16:5.
Mɛxo lɛ nɔ w’azɔ̌ syɛnsyɛn dó d’alɔ nɔví lɛ. Ye nɔ lɔn bɔ acɛ e ye ɖó é nɔ zɔ́n bɔ ye nɔ yí gò ǎ. É nyɔ́ wà ɔ, ye nɔ wà nǔ xá agun ɔ kpo wanyiyi kpo. (1 Tɛ. 2:7, 8) Wanyiyi yetɔn e gɔ́ngɔ́n é, kpo mɛɖéesɔ́hwe yetɔn kpo nɔ tɔ́n ɖò lee ye nɔ ɖɔ xó nú mɛ ɖevo lɛ gbɔn é mɛ. Andrew nyí mɛxo ɖé bo ko mɔ nǔ kpɔ́n, é ɖɔ: “Un ɖó ayi wu ɖɔ enyi mɛxo lɛ nɔ nyɔ́ xomɛ, bo nɔ dó xɔ́ntɔn mɛ ɔ, é nɔ byɔ ayi mɛ nú nɔví lɛ. Jijɔ enɛ lɛ nɔ sísɛ́ agun ɔ bɔ ye nɔ wà nǔ ɖó kpɔ́ xá mɛxo lɛ.” Nɔví ɖevo nɔ nyí Tony bo nyí mɛxo b’ɛ ko lín, bo ɖɔ: “Un nɔ tɛ́n kpɔ́n bo nɔ zán wěɖexámɛ e ɖò Filipunu lɛ 2:3 mɛ é, bo nɔ dó gǎn hwebǐnu bo nɔ mɔ ɖɔ mɛ ɖevo lɛ hugǎn mì. Enɛ d’alɔ mì bɔ un nɔ wà nǔ acɛgannaganna-kpanúmɛtɔ́ ɖé ɖɔhun ǎ.” Mɛxo lɛ ɖó na nɔ sɔ́ yeɖée hwe Jehovah ɖɔhun. Jehovah wɛ nyí Nǔbǐwukpétɔ́ wɛkɛ ɔ tɔn có, é ka “nɔ nya” bo “nɔ sɔ́ wamamɔnɔ site sín kɔ́gudu mɛ.” (Ðɛh. 18:35, nwt; 113:6, 7) Nǔgbo ɔ, Jehovah gbɛ́ wǎn nú goyitɔ́ lɛ kpo mɛ e nɔ klá lɛ é kpo. w19.09 16-17 akpá. 11-12
Mardi 14 septembre
Mi sɔ́ agbanhɛnkpo ce ɖó kɔ.—Mat. 11:29, nwt.
Bonu Jezu na fá kɔ nú mǐ ɖò agbanhɛnkpo tɔn glɔ́ ɔ mǐ ɖó na kpò ɖò linlin e sɔgbe é ɖó wɛ. Azɔ̌ Jehovah tɔn wà wɛ mǐ ɖè, enɛ wu ɔ, mǐ ɖó na bló lee é ba gbɔn é. Azɔ̌watɔ́ lɛ wɛ mǐ nyí, bɔ Jehovah nyí Gǎn ɔ. (Luk. 17:10) Nú mǐ nɔ tɛ́n kpɔ́n bá w’azɔ̌ tɔn lee é jló mǐ gbɔn é ɔ, mǐ na wá mɔ ɖɔ mǐ ɖò hun xò xá agbanhɛnkpo ɔ wɛ. Ðò alɔ ɖevo mɛ ɔ, mǐ sixu wà nǔ e hugǎn mǐ lɛ é, lobo ɖu ɖò wuvɛ̌ ɖebǔ jí, enyi mǐ nɔ xwedó alixlɛ́mɛ Jehovah tɔn ɔ nɛ. Flín ɖɔ mɛ ɖebǔ kún sixu ɖó jlǒ tɔn wiwa te ó! (Hlɔ. 8:31; 1 Jaan 4:4) Linlin mǐtɔn wɛ nyí ɖɔ mǐ na kpa susu nú Tɔ́ mǐtɔn wanyiyinɔ ɔ Jehovah. Ðò xwè kanweko nukɔntɔn ɔ mɛ ɔ, mɛ ɖěɖee nukúnkɛ́n, alǒ cejɛnnabi nɔ sísɛ́ bɔ ye nɔ wà nǔ lɛ é ɔ, tlolo jɛn ye ba awǎjijɛ kpò, bo jó agbanhɛnkpo Jezu tɔn dó. (Jaan 6:25-27, 51, 60, 66; Fili. 3:18, 19) Amɔ̌, mɛ e ɖó wanyiyi e ma ɖó cejɛnnabi ǎ é nú Mawu kpo nɔzo yetɔn lɛ kpo é hɛn agbanhɛnkpo yetɔn ɖò gbɛzán ayikúngban jí tɔn yetɔn bǐ hwenu kpo awǎjijɛ kpo, bo ɖó nukúnɖiɖó bo na ɖu gǎn xá Klisu ɖò jixwé. Nú mǐ ɖó linlin ɖagbe ɔ, awǎjijɛ mɛ wɛ mǐ na nɔ bo hɛn agbanhɛnkpo Jezu tɔn ye ɖɔhun. w19.09 20 akpá. 1; 24-25 akpá. 19-20
Mercredi 15 septembre
Mi na tuùn nǔgbo ɔ, bɔ nǔgbo ɔ na ɖè mi sín kannumɔgbenu.—Jaan 8:32.
Ðó a ma sɔ́ nyí kannumɔ nú adingban-núkplɔnmɛ lɛ ǎ wutu ɔ, lin tamɛ dó nyɔna e sín vivǐ ɖu wɛ a ɖè ɖò ali enɛ nu lɛ é jí. Mɛɖéesijijɛ enɛ dó xomɛhunhun nú mǐ kpɔ́n! A sixu ɖó nukún mɛɖéesijijɛ e hugǎn mɔ̌ é. Ðò malin-malin mɛ ɔ, Jezu na sú kún dó nú sinsɛn nǔvú kpo acɛkpikpa nyanya lɛ bǐ kpo. Mawu na cyɔn alɔ “mɛ wɔbuwɔbu” e sɛn ɛ lɛ é jí, bo na yí gbè bɔ ye na ɖu vivǐ nyɔna gegě tɔn ɖò ayikúngban e na huzu palaɖisi é ɖé jí. (Nǔɖe. 7:9, 14) Mɛ gegě na fɔ́n sín kú, bɔ ali na hun nú ye bɔ ye na jɛ yeɖée sí sín nǔ e hwɛhuhu Adamu tɔn jì lɛ é bǐ sí. (Mɛ. 24:15) Ðò Axɔ́suɖuɖu Xwè Afatɔ́n tɔn Jezu tɔn hwenu ɔ, é kpo mɛ e na ɖu axɔ́su xá ɛ lɛ é kpo na bló bɔ gbɛtɔ́ lɛ na ɖó lanmɛ syɛn hunsin ɖagbe, bo na ɖò ganji ɖò gbigbɔ lixo bǐ mlɛ́mlɛ́. Hwenu nǔ lɛ vívɔ́ jlaɖó kpo mɛɖéesijijɛ kpo tɔn enɛ na cí Awǎjijɛxwe Izlayɛli-ví lɛ tɔn ɖɔhun. Mɛ e sɛn Jehovah kpo gbejininɔ kpo lɛ é bǐ na huzu mɛ maɖóblɔ̌, bo sɔ́ na nyí hwɛ sín kannumɔ ǎ. w19.12 12-13 akpá. 14-16
Jeudi 16 septembre
Baanabasi ka kplá Solu hɛn yì.—Mɛ. 9:27.
Ðò xwè kanweko nukɔntɔn ɔ mɛ ɔ, nya alɔhundónanǔmɛtɔ́ ɖé nɔ nyí Jozɛfu (è sùn nyǐ i ɖɔ Baanabasi), bo sɔ́ éɖée jó bɔ Jehovah zán ɛ. (Mɛ. 4:36, 37) Hwenu e Solu huzu Klisanwun ɖé gudo é ɔ, nɔví lɛ gegě nɔ ɖi xɛsi dó sisɛkpɔ́ ɛ wu, ɖó ya e é dó nú agun lɛ, bɔ è tuùn i na é wu. É ɖò mɔ̌ có, Baanabasi dó gbɔ nú Solu, bo d’alɔ ɛ. (Mɛ. 9:21, 26-28) Nukɔnmɛ ɔ, mɛxo e ɖò Jeluzalɛmu lɛ é mɔ ɖɔ é byɔ ɖɔ è ni dó wusyɛn lanmɛ nú nɔví ɖěɖee ɖò zɔ tawun ɖò Antyɔci Silíi tɔn lɛ é. Mɛ̌ ye ka sɛ́dó? Baanabasi! Ye kpɔ́n bo sɔ́ ganji. Biblu ɖɔ nú mǐ ɖɔ Baanabasi “na akɔ́nkpinkpan ye bǐ, ɖɔ ye ni nɔ gbeji nú Aklunɔ kpo ayixa ɖokpo kpo.” (Mɛ. 11:22-24) Égbé ɖesu ɔ, Jehovah sixu d’alɔ mǐ bɔ mǐ na huzu “gbɔdónúmɛtɔ́” ɖé nú Klisanwun hatɔ́ mǐtɔn lɛ. Ði kpɔ́ndéwú ɔ, é sixu zán mǐ bɔ mǐ na dó gbɔ nú mɛ ɖěɖee mɛvívɛ́ yetɔn lɛ kú lɛ é. Alǒ, é sixu sísɛ́ mǐ bɔ mǐ na yì ba mɛ e ɖò azɔn jɛ wɛ kabǐ ɖò linkpɔ́n mɛ é ɖé kpɔ́n bo má xomɛnyínyɔ́xó klewun ɖé xá ɛ, mǐ sixu lɛ́ ylɔ́ ɛ ɖò alokan jí. A ka na yí gbè bɔ Jehovah na zán we lee é zán Baanabasi gbɔn é à?—1 Tɛ. 5:14. w19.10 22 akpá. 8
Vendredi 17 septembre
Mɛ e sɔ́ hwɛ kɛ mɛ ɔ, xɔ́ntɔn ba wɛ é ɖè; mɛ e ka fɔ́n ɔ, é nɔ ɖò flínflín wɛ é ɖò xɔ́ntɔn tɔn lɛ nya wɛ.—Nǔx. 17:9.
Hweɖelɛnu ɔ, enyi mǐ ɖò azɔ̌ wà wɛ alɔ ɖ’alɔ mɛ xá xɔ́ntɔn mǐtɔn lɛ ɔ, fí e ye ɖó gǎn ɖè lɛ é kɛɖɛ wu wɛ mǐ nɔ ɖó ayi ǎ, loɔ, mǐ nɔ lɛ́ mɔ fí e ye nɔ jɛ dò ɖè lɛ é. Etɛ ka sixu d’alɔ mǐ bɔ mǐ na ɖí xwi xá wuvɛ̌ enɛ? É ɖò wɛn ɖɔ mǐ kún sixu ɖó nukún ɖɔ nɔví mǐtɔn lɛ ni nyí mɛ maɖóblɔ̌ ó. Enɛ wu ɔ, enyi mǐ zun xɔ́ntɔn yɔyɔ̌ lɛ ɔ, mǐ ɖó na dó gǎn bo hɛn kancica yɔyɔ̌ enɛ lɛ ɖó gbɛ̀. Enyi xɔ́ntɔn mǐtɔn lɛ wà nǔɖe nyi dò ɔ, é sixu byɔ ɖɔ mǐ ni nyɔ́ xomɛ dó ye wu, amɔ̌, wěɖexámɛ e jinjɔn Xó Mawu tɔn jí é wɛ mǐ ɖó na zán dó wà mɔ̌ dó nǔjɔnǔ mɛ. (Ðɛh. 141:5) Enyi ye dó xomɛsin nú mǐ ɔ, mǐ ɖó na sɔ́ hwɛ kɛ ye. Enyi mǐ sɔ́ hwɛ kɛ ye ɔ, mǐ sɔ́ ɖó na ɖɔ nǔ e ye wà dó dó xomɛsin nú mǐ é nú ye alǒ nú mɛ ɖevo lɛ ǎ. É ɖò taji tawun ɖɔ ɖò hwenu vɛwǔ elɔ lɛ mɛ ɔ, mǐ ni ma nɔ sɔ́ ayi ɖó gǎnmaɖó nɔví mǐtɔn lɛ tɔn lɛ jí ó, loɔ, mǐ ni nɔ sɔ́ ɖó jijɔ ɖagbe yetɔn lɛ jí. Mɔ̌ wiwa na na hlɔnhlɔn kancica e ɖò mǐ kpo ye kpo tɛntin é, bɔ mǐ na lɛ́ ɖó hudo xɔ́ntɔn vívɛ́ enɛ lɛ tɔn ɖò ya ɖaxó ɔ hwenu. w19.11 6 akpá. 13, 16
Samedi 18 septembre
Mi . . . kplɔ́n nǔ akɔta lɛ bǐ, bonu ye ni huzu ahwanvu ce. . . . Mi kplɔ́n nǔ ye, bonu ye ni setónú nú nǔ e un kplɔ́n mi lɛ bǐ.—Mat. 28:19, 20.
Enyi mǐ ɖò Biblu kplɔ́n xá mɛ lɛ wɛ ɔ, mǐ ɖó na tɛ́n kpɔ́n bo wà nǔ e wu mǐ kpé é bǐ bo ‘kplɔ́n nǔ ye, bonu ye na huzu ahwanvu’; mǐ na ‘kplɔ́n nǔ ye, bonu ye na setónú nú nǔ e Jezu kplɔ́n mǐ lɛ bǐ.’ Mǐ ɖó na d’alɔ mɛ lɛ bɔ ye na mɔ nǔ jɛ lee é ɖò taji nú ye sɔ, ɖɔ ye ni wá gbeta ɔ kɔn bo sɛn Jehovah, lobo nɔ gudo nú Axɔ́suɖuto tɔn é mɛ. Enɛ wɛ nyí ɖɔ è ni dó wusyɛn lanmɛ nú mɛ lɛ, bonu ye na sɔ́ nǔgbo ɔ dó ɖó yetɔn, gbɔn nǔ e ye kplɔ́n lɛ é zinzan, gbɛzán yetɔn zízé jó nú Jehovah kpo baptɛm biblo kpo gblamɛ. Mɔ̌ wiwa kɛɖɛ jɛn na zɔ́n bɔ ye na gán ɖò Aklunɔzán ɔ gbè. (1 Pi. 3:21) Táan kaka ɖé sɔ́ kpò ɖò dìn kpo vivɔnu gbɛ̀ elɔ tɔn kpo tɛntin ǎ. Enɛ wu ɔ, mǐ ɖó na zán hwenu bo na nɔ ɖò Biblu kplɔ́n xá mɛ ɖěɖee ma ba na huzu ahwanvu Klisu tɔn lɛ ǎ é wɛ ǎ. (1 Kɔ. 9:26) Azɔ̌ mǐtɔn mya nukún! Mɛ gegě tíìn bo ɖó na sè wɛn Axɔ́suɖuto ɔ tɔn cobɔ azǎn ɔ na kpé. w19.10 11-12 akpá. 14-15
Dimanche 19 septembre
Bo na kɔn atínkɛ́n wǎnnɔ ɔ dó myɔkán ɔ jí ɖò zalinkpɔ́nfyɔ́nú ɔ mɛ—Lev. 16:13.
Ðò xwè ɖokpo ɖokpo mɛ, ɖò Hwɛ Súnsún Sín Kɔ nú Mɛ Zán Ðaxó Ɔ gbè ɔ, akɔta Izlayɛli tɔn nɔ kplé, bɔ è nɔ xwlé vɔsisa kanlin tɔn lɛ Jehovah. Vɔsisa enɛ lɛ nɔ zɔ́n bɔ Izlayɛli-ví lɛ nɔ flín ɖɔ è ɖó na slá wǔ nú emi ɖó hwɛ emitɔn lɛ wu. Amɔ̌, jɛ nukɔn hwɛ̌ ɔ, vɔsanúxwlémawutɔ́ ɖaxó ɔ sín azɔ̌ wɛ nyí ɖɔ é na nɔ funfún zalinkpɔ́n mímɛ́ ɔ ɖó myɔkán ɔ jí, bɔ azizɔ wǎnɖagbenɔ ɖé na nɔ kpé xɔ ɔ mɛ.Etɛ é ka sixu kplɔ́n mǐ? Biblu xlɛ́ ɖɔ ɖɛ e nɔ nyɔ́ nukún Jehovah tɔn mɛ bɔ mɛsɛntɔ́ tɔn gbejinɔtɔ́ lɛ nɔ xò lɛ é nɔ cí zalinkpɔ́n ɖɔhun. (Ðɛh. 141:2; Nǔɖe. 5:8) Kpo sísí ɖaxó kpo wɛ vɔsanúxwlémawutɔ́ ɖaxó ɔ nɔ hɛn zalinkpɔ́n yì Jehovah sín nukɔn. Mɔ̌ ɖokpo ɔ, enyi mǐ ɖò ɖɛ xò sɛ́dó Jehovah wɛ ɔ, mǐ nɔ wà mɔ̌ kpo sísí ɖaxó kpo. Xomɛ nɔ hun mǐ tawun ɖɔ Gbɛɖotɔ́ mǐtɔn yí gbè bɔ mǐ nɔ sɛkpɔ́ ɛ, bo tɛ́dó wǔ tɔn lee vǐ ɖé nɔ wà nú tɔ́ tɔn gbɔn é. (Ja. 4:8) É yí gbè bɔ mǐ nyí xɔ́ntɔn tɔn lɛ. (Nǔx. 3:32) Wǔjɔmɛ enɛ nɔ sù nukún mǐtɔn mɛ sɔmɔ̌ bɔ mǐ nɔ ba gbeɖé na wà nǔ ɖě bɔ é na vɛ́ n’i ǎ. w19.11 20-21 akpá. 3-5
Lundi 20 septembre
[Jehovah], nǔɖiɖó towe lɛ sukpɔ́ lóóo! A bló nǔ enɛ bǐ kpo nǔnywɛ kpo. Nǔ e a bló lɛ wɛ gɔ́ ayikúngban ɔ jí.—Ðɛh. 104:24.
Linlin tɛ mɛ gegě ka nɔ ɖó dó azɔ̌ wu ɖò fí e a nɔ nɔ é? Ðò tò gegě mɛ ɔ, mɛ lɛ nɔ w’azɔ̌ tawun hú ɖ’ayǐ tɔn. Hwɛhwɛ wɛ mɛ e nɔ w’azɔ̌ dín lɛ é sín alɔnu nɔ ján bɔ ye nɔ mɔ hwenu dó gbɔjɛ, zán hwenu xá xwédo yetɔn alǒ sú hudo gbigbɔ tɔn yetɔn lɛ sín dò ǎ. (Nǔt. 2:23) Ðò alɔ ɖevo mɛ ɔ, mɛɖé lɛ tíìn bo yí wǎn nú azɔ̌ ɖebǔ ǎ bo nɔ ba hwɛjijɔ dó gbɔ azɔ̌ wà. (Nǔx. 26:13, 14) Gbɛ̀ ɔ nɔ ɖó linlin e ɖò jlɛ̌ jí é dó azɔ̌ wu ǎ, amɔ̌, mǐ ni kpɔ́n linlin e Jehovah kpo Jezu kpo nɔ ɖó d’ewu é. É ɖò wɛn ɖɔ Jehovah nyí azɔ̌watɔ́. Jezu xlɛ́ enɛ nyi wɛn bo ɖɔ: “Tɔ́ ce ɖò azɔ̌ wà wɛ tɛgbɛ, bɔ nyɛ lɔ ɖò azɔ̌ wà wɛ.” (Jaan 5:17) Lin tamɛ dó azɔ̌ e Mawu wà bo dá nǔɖiɖó gbigbɔ tɔn maxamaxa lɛ kpo wɛkɛ ɖaxó elɔ kpo lɛ é bǐ jí. Mǐ nɔ lɛ́ mɔ kúnnuɖenú e xlɛ́ nǔɖiɖózɔ́ e Mawu wà lɛ é, ɖò ayikúngban ɖɛkpɛɖɛkpɛ elɔ e jí mǐ ɖè é. w19.12 2 akpá. 1-2
Mardi 21 septembre
Un mɔ ɖɔ Davidi . . . ɔ, mɛɖé wɛ é nyí, bɔ jijɔ tɔn nyɔ́ nukún ce mɛ.—Mɛ. 13:22.
Nɛ̌ Davidi ka wà gbɔn bo vɛ́ xá Jehovah sɔmɔ̌? Davidi kplɔ́n nǔ dó Jehovah wu gbɔn nǔɖiɖó lɛ kpinkpɔn gblamɛ. Hwenu e Davidi ɖò winnyawinnya mɛ é ɔ, é nɔ zán ganxixo gegě ɖò kɔ́xo, bo nɔ nyi lɛngbɔ̌ tɔ́ tɔn tɔn lɛ. Bɔya lee é jɛ tamɛ lin dó nǔɖiɖó Jehovah tɔn lɛ wu jí gbɔn é nɛ. Ði kpɔ́ndéwú ɔ, nú Davidi kpɔ́n jǐ zǎnmɛ ɔ, é nyí sunví e nɔ kpé jinukúnsin lɛ é kɛɖɛ wɛ é nɔ mɔ ǎ, loɔ, é na ko nɔ lɛ́ ɖó ayi jijɔ Mɛ e bló ye lɛ é tɔn wu. (Ðɛh. 19:2, 3) Enyi Davidi lin tamɛ dó lee è bló gbɛtɔ́ lɛ gbɔn é jí ɔ, é nɔ mɔ lě dò Jehovah nyɔ́nǔi sɔ́ é. (Ðɛh. 139:14) Nú Davidi ɖò tintɛnkpɔn wɛ bo na mɔ nǔ jɛ azɔ̌ Jehovah tɔn lɛ mɛ ɔ, é nɔ mɔ ɖɔ emi hwe tawun. (Ðɛh. 139:6) Etɛ enɛ ka kplɔ́n mǐ? Nɔ lin tamɛ dó nǔɖiɖó e lɛlɛ̌ dó we lɛ é jí gbè bǐ gbè, enɛ wɛ nyí atín lɛ, kanlin lɛ kpo gbɛtɔ́ lɛ kpo. Ye ni nɔ kplɔ́n nǔ we dó Jehovah wu. Mɔ̌ mɛ ɔ, azǎn ɖokpo ɖokpo gbè ɔ, a na nɔ kplɔ́n nǔ dó Tɔ́ towe wanyiyinɔ ɔ wu. (Hlɔ. 1:20) A na lɛ́ mɔ ɖɔ wǎn e a yí n’i é na fɔ́n bo na ɖò jijɛji wɛ ayihɔngbe ayihɔngbe. w19.12 19-20 akpá. 15-17
Mercredi 22 septembre
Nǔɖiɖi e Mɔyizi ɖó ɔ wɛ zɔ́n bɔ hwenu e é sù ɔ, é gbɛ́ ɖɔ è ni ma ylɔ́ emi ɖɔ Ejipu xɔ́su ɔ sín vǐ nyɔnu sín vǐ ó.—Ebl. 11:24.
Mɔyizi zán nǔ e é kplɔ́n é. Hwenu e Mɔyizi ɖó xwè 40 mɔ̌ é ɔ, é wá gbeta ɔ kɔn bo na gɔ́ nú togun Mawu tɔn, Eblée lɛ, hú ɖɔ è ni tuùn i ɖi “Ejipu xɔ́su ɔ sín vǐ nyɔnu sín vǐ.” Mɔyizi jó tɛn nukúnɖeji ɖé dó. É tuùn ɖɔ Falawɔ́ɔn e nyí axɔ́su hlɔnhlɔnnɔ ɖé bɔ è nɔ kpɔ́n ɛ dó mɔ mawu ɖé é na sin xomɛ dó emi có, é ka yí gbè bo nɔ Eblée lɛ kpáxwé. Nǔɖiɖi núwiwa nukúnɖeji tɛ ɖíe! Mɔyizi ɖeji dó Jehovah wu. Jiɖiɖe enɛ nyí dodónú ɖé nú kancica e nɔ nɔ ayǐ sɔyi é. (Nǔx. 3:5) Etɛ enɛ ka kplɔ́n mǐ? Mɔyizi ɖɔhun ɔ, mǐ bǐ ɖó na wá gbeta ɖé kɔn: Mǐ ka na sɛn Mawu bo nɔ togun tɔn mɛ à? É sixu ɖò dandan ɖɔ mǐ ni savɔ̌ ɖé lɛ bo na dó sɛn Mawu, bɔ mɛ e ma tuùn Jehovah ǎ lɛ é sixu ko ɖò gbè klán xá mǐ wɛ. Amɔ̌, enyi mǐ ɖeji dó Tɔ́ mǐtɔn jixwé tɔn ɔ wu ɔ, mǐ sixu kúdeji ɖɔ é na nɔ gudo nú mǐ. w19.12 17 akpá. 5-6
Jeudi 23 septembre
[Jehovah] kán kɔ́ dó mɛ gbɛtɔ́, bo fún funfún e nɔ na gbɛ̀ mɛ ɔ dó awɔntín tɔn mɛ, bɔ gbɛtɔ́ ɔ huzu mɛ gbɛɖe.—Bǐb. 2:7.
Kɔ́ wɛ è dó bló mǐ na có, mǐ ka xɔ akwɛ hugǎn kɔ́ alɔgogo ɖokpo flaflá tɔn. Kpɔ́n hwɛjijɔ e wu mǐ tuùn ɖɔ mǐ xɔ akwɛ nú Jehovah é ɖé lɛ. É ɖó gbɛtɔ́ lɛ kpo nǔwukpíkpé ɔ kpo bɔ ye na nɔ ɖè jijɔ tɔn lɛ xlɛ́. (Bǐb. 1:27) Mɔ̌ mɛ ɔ, é bló bɔ mǐ hugǎn nǔ ɖevo e é dá ɖò ayikúngban ɔ jí lɛ é bǐ, bo lɛ́ sɔ́ ayikúngban ɔ kpo kanlin lɛ kpo dó acɛ mǐtɔn mɛ. (Ðɛh. 8:5-9) Adamu hu hwɛ gudo có, gbɛtɔ́ lɛ kpò ɖò akwɛ xɔ nú Jehovah wɛ. Mǐ xɔ akwɛ n’i sɔmɔ̌ bɔ é sɔ́ Vǐɖokponɔ tɔn Jezu jó, bɔ é xɔ gbɛ̀ nú mǐ. (1 Jaan 4:9, 10) Jehovah na wà nǔ sɔgbe xá lè gbɛxixɔ ɔ tɔn lɛ bo na fɔ́n mɛ e kú ɖó hwɛhuhu Adamu tɔn wu lɛ é; é na fɔ́n “mɛ ɖagbe lɛ, kpodo mɛ nyanya lɛ kpo.” (Mɛ. 24:15) Xó Tɔn xlɛ́ mǐ ɖɔ nú mǐ na bo tlɛ ɖò azɔn jɛ wɛ, nyí wamamɔnɔ, alǒ ko kpò ɔ, mǐ xɔ akwɛ n’i.—Mɛ. 10:34, 35. w20.01 15 akpá. 5-6
Vendredi 24 septembre
Mi dó gǎn bo nɔ kpé nukún dó nǔ miɖesunɔ tɔn lɛ wu.—1 Tɛ. 4:11.
Mɛɖé nɔ ɖu nukúnɖiɖó jixwé tɔn ɔ sín gǔ ɖò xwédo tɔn gɔ́n ǎ. Mawu wɛ nɔ na mɛ. (1 Tɛ. 2:12) Enɛ wu ɔ, nyi alɔ nú nǔkanbyɔ e sixu vɛ́ nú mɛ ɖevo lɛ é. Ði kpɔ́ndéwú ɔ, mǐ ɖó na kanbyɔ nyɔnu e gbigbɔ ɖè asú tɔn é ɖé ɖɔ nɛ̌ gbɛ̀ ninɔ ɖò ayikúngban jí fí kaka sɔyi asú tɔn mɛvo ka nɔ cí n’i é jí ǎ. Nǔgbo ɔ, mǐ sixu ɖeji bǐ mlɛ́mlɛ́ ɖɔ ɖò gbɛ̀ yɔyɔ̌ ɔ mɛ ɔ, Jehovah na ‘hun alɔ bo na na nǔ e nɔ jló nǔ e sixu ko ɖò gbɛ̀ lɛ é bǐ ye.’ (Ðɛh. 145:16) Enyi mǐ ma nɔ wà nǔ xá mɛ e gbigbɔ ɖè lɛ é zɛ lee mǐ nɔ wà xá mɛ ɖevo lɛ gbɔn é wu ǎ ɔ, alɔ cyɔn mǐɖée jí wɛ mǐ lɛ́ ɖè. Gbɔn nɛ̌ é? Biblu ɖɔ nú mǐ ɖɔ mɛ e gbigbɔ ɖè lɛ é ɖé lɛ sixu gɔn gbeji nɔ. (Mat. 25:10-12; 2 Pi. 2:20, 21) Amɔ̌, enyi mǐ nɔ nyi alɔ nú mɛ sísɔ́ sù zɛ xwé wu ɔ, mǐ na xwedó mɛ ɖevo lɛ gbeɖé ǎ, gbigbɔ na bo tlɛ ɖè ye alǒ ye nyí mɛ bɔ è tuùn ye ganji, kabǐ ye ko ɖò Jehovah sɛn wɛ sín hwenu línlín ɖíe ɔ nɛ. Enɛ ɔ, enyi ye ma sɔ́ wá nɔ gbeji ǎ, alǒ jó agun ɔ dó ɔ, nǔɖiɖi e mǐdɛɛ lɛ ɖó nú Jehovah é na cifo ǎ, mǐ ka na lɛ́ gbɔ sinsɛn ɛ ǎ. w20.01 29 akpá. 9-10
Samedi 25 septembre
Vǐ vívɛ́ná wɛ mi nyí nú Mawu; . . . mi ɖó na dó gǎn, bo wà nǔ éɖɔhun.—Efɛ. 5:1.
“Vǐ vívɛ́ná” wɛ mǐ nyí nú Jehovah, enɛ wu ɔ, mǐ nɔ dó gǎn bá wà nǔ éɖɔhun. Mǐ nɔ wà nǔ éɖɔhun bo nɔ yí wǎn nú mɛ, nyɔ́ xomɛ dó mɛ wu lobo nɔ lɛ́ sɔ́ hwɛ kɛ mɛ. Enyi mɛ e ma tuùn Mawu ǎ lɛ é mɔ walɔ ɖagbe mǐtɔn lɛ ɔ, é sixu sísɛ́ ye bɔ ye na kplɔ́n nǔ dó Mawu wu. (1 Pi. 2:12) Mɛjitɔ́ Klisanwun lɛ ɖó hwɛjijɔ ɖagbe bo na xwedó kpɔ́ndéwú Jehovah tɔn hwenu e ye ɖò nǔ wà xá vǐ yetɔn lɛ wɛ é. Enyi ye wà mɔ̌ ɔ, vǐ yetɔn lɛ na ba na ɖó kancica yeɖesunɔ tɔn xá Tɔ́ wanyiyinɔ mǐtɔn. Mǐ nɔ gó dó Tɔ́ mǐtɔn jixwé tɔn ɔ Jehovah wu bo nɔ jló ɖɔ mɛ ɖevo lɛ ni wá tuùn i. Lee nǔ cí nú Axɔ́su Davidi b’ɛ wlán xó elɔ lɛ é ɖɔhun wɛ nǔ nɔ cí nú mǐ: ‘Jehovah mɛ wɛ un nɔ gó ɖè.’ (Ðɛh. 34:3) Amɔ̌, enyi winnya ka nɔ hu mǐ ɔ lo? Nɛ̌ mǐ ka sixu kpankɔ́n gbɔn? Enyi mǐ sɔ́ ayi ɖó lee xomɛ na hun Jehovah gbɔn é kpo lě dò nǔkplɔnkplɔn dó wǔ tɔn na hɛn lè wá nú mɛ ɖevo lɛ gbɔn é kpo jí ɔ, mǐ na kpankɔ́n. Jehovah na na mǐ akɔ́nkpinkpan e sín hudo mǐ ɖó é. É d’alɔ nɔví mǐtɔn xwè kanweko nukɔntɔn ɔ tɔn lɛ bɔ ye kpankɔ́n, é na lɛ́ d’alɔ mǐ lɔ.—1 Tɛ. 2:2. w20.02 11-13 akpá. 12-13
Dimanche 26 septembre
Hǔn, mi yì bo kplɔ́n nǔ akɔta lɛ bǐ. . . . Mi . . . [bló baptɛm] nú ye.—Mat. 28:19.
Mɛ e ɖò Biblu kplɔ́n wɛ lɛ é nɔ yì nukɔn bo nɔ bló baptɛm. É ɖò mɔ̌ có, é cí ɖɔ mɛ e ɖò Biblu kplɔ́n xá mǐ wɛ ɖò gbesisɔmɛ lɛ é ɖé lɛ nɔ xò nǔ kpɔ́n dó ahwanvu huzuhuzu wu. Nǔ e kplɔ́n wɛ ye ɖè lɛ é nɔ víví nú ye, amɔ̌ ye nɔ yì nukɔn bá bló baptɛm ǎ. Enyi a ɖò Biblu kplɔ́n xá mɛɖé wɛ ɔ, mǐ kúdeji ɖɔ a jló na d’alɔ ɛ bɔ é na zán nǔ e é kplɔ́n lɛ é, bo na wá huzu ahwanvu Klisu tɔn ɖé. Jehovah jló ɖɔ gbɛtɔ́ lɛ ni sɛn emi ɖó ye yí wǎn n’i wu. Enɛ wu ɔ, nǔ e gbé mǐ na nya é wɛ nyí ɖɔ mǐ ni d’alɔ nǔkplɔntɔ́ mǐtɔn lɛ bonu ye na mɔ nǔ jɛ mɛ ɖɔ Jehovah nɔ kpé nukún dó ye mɛ ɖokpo ɖokpo wu tawun bo lɛ́ yí wǎn nú ye ɖesu. Mǐ jló na d’alɔ ye bɔ ye na nɔ kpɔ́n Jehovah dó mɔ “tɔ́ nú tɔ́cyɔvǐ lɛ, bo nyí xɛnyaɖomɛjitɔ́ nú asúkúsi lɛ.” (Ðɛh. 68:6) Enyi Biblu kplɔntɔ́ towe lɛ tuùn lě dò Mawu yí wǎn nú ye sɔ é ɔ, ye sixu jɛ wǎn yí nú é lɔ jí. Enɛ wu ɔ, d’alɔ nǔkplɔntɔ́ towe lɛ nú ye ni tuùn ɖɔ Mawu wanyiyinɔ mǐtɔn jló ɖɔ ye ni mɔ gbɛ̀ mavɔmavɔ, bo ka lɛ́ ɖò gbesisɔmɛ bo na d’alɔ ye bɔ ye na kpé nǔ enɛ wu. w20.01 3 akpá. 7-8
Lundi 27 septembre
Wanyiyi e a ɖó ɔ hun xomɛ nú mì tlala, bo dó gbɔ nú mì ɖesu.—File. 7.
Mɛsɛ́dó Pɔlu nɔ sɔ́ éɖée hwe, bo tuùn ɖɔ emi ɖó hudo wusyɛn e xɔ́ntɔn emitɔn lɛ na dó lanmɛ nú emi é tɔn. Kpɔ́n e mɛ ɖevo lɛ sixu kpɔ́n ɛ dó mɔ mɛ e vɔ́da é tlɛ nɔ ɖó linkpɔ́n n’i ǎ, enɛ wɛ zɔ́n b’ɛ nɔ yí gbè faa ɖɔ mɛ ɖevo lɛ dó gbɔ nú emi ɖò adǎngbomɛ lɛ hwenu. (Kolo. 4:7-11) Nú mǐ nɔ sɔ́ mǐɖée hwe, bo nɔ yí gbè ɖɔ mǐ ɖó hudo wusyɛn dó lanmɛ nú mɛ tɔn ɔ, kpo awǎjijɛ kpo wɛ nɔví mǐtɔn lɛ na dó alɔ mǐ. Pɔlu tuùn ɖɔ Mawuxówema ɔ na dó gbɔ nú emi. (Hlɔ. 15:4) É na lɛ́ na ɛ nǔnywɛ, b’ɛ na ɖí xwi xá mɛtɛnkpɔn ɖebǔ. (2 Tim. 3:15, 16) Hwenu e è wlí Pɔlu dó ganmɛ ɖò Hlɔma azɔn wegɔ́ ɔ é ɔ, é mɔ ɖɔ kú emitɔn ko sɛkpɔ́. É ɖɔ nú Timɔtée ɖɔ é ni yawǔ wá, bo hɛn “anyǔwema lɛ” wá. (2 Tim. 4:6, 7, 9, 13) Etɛwu? Ðó anyǔwema enɛ lɛ sixu ko nyí Akpáxwé Biblu Tɔn E È Wlán Dó Ebléegbe Mɛ lɛ É sín akpáxwé ɖé wutu ɔ, Pɔlu sixu ko jló na kplɔ́n ɖò Biblu kplɔnkplɔn éɖesunɔ tɔn hwenu. Nú mǐ wà nǔ Pɔlu ɖɔhun, bo nɔ kplɔ́n Xó Mawu tɔn hwɛhwɛ ɔ, Jehovah na gbɔn yɛkan enɛ mɛ bo xò hwihwɛ́ mǐ, mɛtɛnkpɔn lɛ na bo cí ɖebǔ ɔ nɛ. w20.02 23-24 akpá. 14-15
Mardi 28 septembre
Mi ma ɖó hwɛ nú mɛɖé ó, enɛ ɔ, Mawu na ɖó hwɛ nú mi lɔmɔ̌ ǎ.—Mat. 7:1.
Elifazi, Biludadi kpo Sofáa kpo zán hwenu yetɔn dó lin tamɛ dó lee ye sixu d’alɔ Jɔbu gbɔn é jí ǎ. É nyɔ́ wà ɔ, lee ye na xlɛ́ ɖɔ Jɔbu wà nǔɖe nyi dò gbɔn é jí wɛ ye lin tamɛ dó. Xó yetɔn ɖé lɛ sɔgbe, amɔ̌, xó e ye ɖɔ dó Jɔbu kpo Jehovah kpo wu lɛ é gegě nyí xomɛnyínyɔ́xó alǒ xó nǔgbo ǎ. Ye ɖó hwɛ nú Jɔbu ɖɔ é nyí mɛ nyanya. (Jɔb. 32:1-3) Nɛ̌ Jehovah ka wà nǔ gbɔn? Xomɛ sin i tawun dó ye mɛ atɔn enɛ lɛ wu. É ylɔ́ ye ɖɔ xlonɔ, bo byɔ Jɔbu ɖɔ é ni xoɖɛ dó ta yetɔn mɛ. (Jɔb. 42:7-9) Kpɔ́ndéwú nyanya e Elifazi, Biludadi kpo Sofáa kpo sɔ́ ɖ’ayǐ lɛ é kplɔ́n nǔ gegě mǐ. Nukɔntɔn, mǐ ɖó na ɖó hwɛ nú nɔví mǐtɔn lɛ ǎ. (Mat. 7:2-5) É nyɔ́ wà ɔ, mǐ ɖó na ɖótó ye kpo sɔxwixwe kpo cobo ɖɔ xó. Enɛ gudo kɛɖɛ jɛn mǐ sixu mɔ nǔ jɛ ninɔmɛ yetɔn mɛ. (1 Pi. 3:8, nwt) Wegɔ́, nú mǐ ja xó ɖɔ gbé ɔ, mǐ ɖó na tɛ́n kpɔ́n bɔ xó mǐtɔn lɛ na nyí xomɛnyínyɔ́xó bo lɛ́ sɔgbe. (Efɛ. 4:25) Atɔngɔ́, xó e mǐ nɔ ɖɔ nú mǐɖée é nɔ ɖu ayi mɛ nú Jehovah tawun. w20.03 22-23 akpá. 15-16
Mercredi 29 septembre
Nɔ savo nú Mawu . . . hwebǐnu.—Efɛ. 6:18.
Hwɛhwɛ ɔ, enyi mǐ ɖò nǔ kplɔ́n mɛ ɖevo lɛ dó Jehovah wu wɛ ɔ wɛ mǐ nɔ tuùn i hugǎn. Ði kpɔ́ndéwú ɔ, enyi Jehovah ɖò alɔ dó mǐ wɛ bɔ mǐ ɖò mɛ e ɖó ninɔmɛ ayi mɛ tɔn ɖagbe lɛ é mɔ wɛ ɔ wɛ mǐ nɔ mɔ wuvɛ̌sexámɛ tɔn vaan. (Jaan 6:44; Mɛ. 13:48, nwt) Enyi mǐ mɔ bɔ mɛ ɖěɖee kplɔ́n nǔ xá wɛ mǐ ɖè lɛ é jó nǔwalɔ nyanya lɛ dó, bo sɔ́ gbɛtɔ́ yɔyɔ̌ ɔ dó ɔ, mǐ nɔ mɔ hlɔnhlɔn e Xó Mawu tɔn ɖó é. (Kolo. 3:9, 10) Mǐ nɔ lɛ́ mɔ suúlu Mawu tɔn sín xlɛ̌, ɖó é nɔ hun ali nú mɛ mɔ̌kpan azɔn gegě, bonu ye na kplɔ́n nǔ dó wǔtu tɔn bo mɔ hwlɛngán. (Hlɔ. 10:13-15) Amɔ̌, enyi mǐ na bo tlɛ ko ɖò Jehovah sɛn wɛ sín hwenu línlín ɖíe ɔ, mǐ ɖó na lin gbeɖé ɖɔ mǐ ko vɛ́ kpo é kpo bɔ xó fó ǎ. Ali taji e nu mǐ sixu xlɛ́ ɖɔ kancica e mǐ ɖó xá Mawu é xɔ akwɛ nú mǐ ɖè é ɖokpo wɛ nyí ɖɔ mǐ na nɔ ɖɔ xó n’i ɖò ɖɛ mɛ. Xóɖɔɖókpɔ́ ɖagbe wɛ nɔ zɔ́n bɔ kancica e é ɖó xá mɛɖé é nɔ lidǒ. Enɛ wu ɔ, nɔ sɛkpɔ́ Jehovah gbɔn ɖɛxixo sɛ́dó è hwɛhwɛ gblamɛ; xɛsi ni ma nɔ ɖi we gbeɖé dó nǔ e ɖò ayi gɔ́ngɔ́n towe mɛ é ɖiɖɔ n’i wu ó. w19.12 19 akpá. 11, 13-14
Jeudi 30 septembre
Mawu sɔ́ hwɛ mitɔn lɛ kɛ mi.—1 Jaan 2:12.
Linlin enɛ dó gbɔ nú mǐ tawun! Ðó Jezu nyí Axɔ́su nú Axɔ́suɖuto Mawu tɔn wutu ɔ, é na vɔ́ nǔ ɖěɖee Satáan kpo gbɛ̀ tɔn kpo hɛn gblé dó mǐ wu lɛ é bǐ blóɖó. (Eza. 65:17; 1 Jaan 3:8; Nǔɖe. 21:3, 4) Nukúnɖiɖó jiwǔ tɛ ɖíe ɖò nukɔn nú mǐ è! Nǔgbo wɛ ɖɔ Jezu zɔ́n azɔ̌ vɛwǔ ɖé mǐ, amɔ̌ é ɖò kpɔ́ xá mǐ, bo ɖò gudo nú mǐ ɖò gbɛ̀ elɔ sín azǎn gudogudo tɔn lɛ mɛ. (Mat. 28:19, 20) Enɛ na mǐ akɔ́nkpinkpan tawun! Gbɔdónúmɛ, nukúnɖiɖó kpo akɔ́nkpinkpan kpo nyí ɖé lɛ ɖò dodónú syɛnsyɛn e jí fífá ayi mɛ tɔn mǐtɔn jinjɔn é mɛ. Nɛ̌ a ka sixu kpò ɖò fífá ayi mɛ tɔn ɖó wɛ, hwenu e mɛtɛnkpɔn syɛnsyɛn lɛ ɖò dindán we wɛ é gbɔn lo? A sixu wà mɔ̌, gbɔn nǔ e Jezu wà lɛ é biblo gblamɛ. Nukɔntɔn ɔ, xoɖɛ, bo lɛ́ ɖókan dó ɖɛxixo wu. Wegɔ́ ɔ, setónú nú Jehovah bo jla Mawuxó kpo kanɖodónǔwu kpo, hwenu e mɔ̌ wiwa tlɛ vɛwǔ é. Atɔngɔ́ ɔ, ganjɛ xɔ́ntɔn towe lɛ wu, bonu ye ni d’alɔ we nú a na gbɔn mɛtɛnkpɔn lɛ mɛ dín. Enɛ ɔ, fífá Mawu tɔn na bló ayixa towe kpo linlin towe kpo ɖó. (Fili. 4:6, 7) Bɔ Jezu ɖɔhun ɔ, a na ɖu ɖò mɛtɛnkpɔn ɖebǔ jí.—Jaan 16:33. w19.04 13 akpá. 16-17